Ego Pontius dominus Cuiselli, notum facio presentibus et futuris quod Jocerannus de La Balma propter querelas quas fratribus Miratorii faciebat, multa eis mala intulit. Tandem divina inspiratione conpunctus tempore domni Hugonis abbatis in capitulo Miratorii veniens, veniam peciit, et quicquid eo tempore in quocumque loco de rebus Miratorii qualicumque modo posset calumpniare pro remedio anime sue et antecessorum suorum, fideli pace terminavit et iure possidendi bona fide concessit, ac insuper pasturam animalium per omnem terrram suam donavit eis in perpetuum. Huius rei testes sunt : Bartholomeus de Vungiaco hospitalaris, Hugo dominus de Borna, Humbertus de Ugniaco miles, Grolez de Cuisel. Hoc ipsum postea laudaverunt uxor eius et filius eius Hugo apud Chambariacum. Testes Gauterius conversus Miratorii, Humbertus clericus, Rodulfus Chamba, Lambertus Carrel, Petrus Vulpil. Actum est hoc anno ab Incarnatione Domini Mo Co LXXXo IIIIo, et ut ratum sit in perpetuum impressione sigilli mei eius iussu munivi.